Predkladacia správa

Ministerstvo zdravotníctva Slovenskej republiky predkladá Návrh vyhlášky Ministerstva zdravotníctva  Slovenskej republiky, ktorou sa ustanovuje minimálny počet lôžok na účely poskytovania ošetrovateľskej starostlivosti v zariadeniach sociálnej pomoci uhrádzanej z verejného zdravotného poistenia pre rok 2027 (ďalej len „návrh vyhlášky“).
Návrh vyhlášky sa predkladá na základe § 7a ods. 4 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, podľa ktorého všeobecne záväzný právny predpis vydá ministerstvo zdravotníctva po dohode s Ministerstvom práce, sociálnych vecí a rodiny Slovenskej republiky.
Cieľom návrhu vyhlášky je zabezpečovať medziročný nárast počtu týchto lôžok najmenej o 200 lôžok, ustanoviť minimálny počet lôžok na účely poskytovania ošetrovateľskej starostlivosti v zariadeniach sociálnej pomoci. Medziročný nárast počtu lôžok najmenej o 200 lôžok sa ukončí, keď minimálny počet lôžok dosiahne číslo 25 000.
Návrh vyhlášky sa netýka pôsobnosti miestnej územnej samosprávy, z tohto dôvodu nie je potrebné vyjadrovať sa k súladu návrhu vyhlášky s Európskou chartou miestnej samosprávy.  
Vzhľadom na predpokladanú dĺžku legislatívneho procesu sa navrhuje účinnosť návrhu vyhlášky od 1. januára  2027.
Návrh vyhlášky sa predkladá na skrátené medzirezortné pripomienkové konanie podľa čl. 14 ods. 7 Legislatívnych pravidiel vlády Slovenskej republiky so skrátenou lehotou na uplatnenie pripomienok v trvaní siedmich pracovných dní. Skrátenie lehoty je odôvodnené potrebou zabezpečiť včasné prijatie a vyhlásenie vyhlášky v Zbierke zákonov Slovenskej republiky tak, aby sa od 1. januára 2027 vytvorili právne podmienky na zabezpečenie kontinuity a dostupnosti poskytovania ošetrovateľskej starostlivosti v zariadeniach sociálnej pomoci uhrádzanej z verejného zdravotného poistenia.





